
Propunerii legislative pentru modificarea Legii nr.33/2007 privind organizarea şi desfăşurarea alegerilor pentru Parlamentul European

În conformitate cu prevederile art.95 şi art. 115 din Regulamentul Camerei Deputaţilor, republicat, cu modificările şi completările ulterioare, precum şi în acord cu art.75 alin.(1) din Constituţia României republicată, Comisia juridică, de disciplină şi imunităţi a fost sesizată, spre dezbatere în fond, în procedură de urgenţă cu propunerea legislativă pentru modificarea Legii nr.33/2007 privind organizarea şi desfăşurarea alegerilor pentru Parlamentul European, trimisă cu adresa nr. Plx. 422/2014 din 16 septembrie 2014 şi înregistrată în cadrul comisiei sub nr. 4c-11/925 din 17 septembrie 2014.

Camera Deputaţilor este Cameră decizională, în temeiul dispoziţiilor art.75 alin. (1) din Constituţia României, republicată, şi ale art. 92 alin. (9) din Regulamentul Camerei Deputaţilor, republicat, cu modificările şi completările ulterioare.

Senatul, în calitate de primă Cameră sesizată, a respins propunerea legislativă în şedinţa din data de 9 septembrie 2014.   

Propunerea are ca obiect de reglementare modificarea Legii nr.33/2007 privind organizarea şi desfăşurarea alegerilor pentru Parlamentul European, cu modificările şi completările ulterioare, în sensul:

· reducerii numărului de susţinători necesar pentru înregistrarea listelor propuse de partidele politice, organizaţiile cetăţenilor aparţinând minorităţilor naţionale, alianţele politice şi alianţele electorale de la 200.000 la 40.000 de susţinători;

· reducerii numărului de susţinători necesar pentru candidatura ca independent a unui cetăţean român sau a unui cetăţean al altui stat membru al Uniunii Europene de la 100.000 la 20.000 de susţinători;

· reducerii pragului electoral de atribuire a mandatelor de la 5% din totalul voturilor valabil exprimate la nivel naţional la nivelul coeficientului electoral naţional;
· eliminării reglementării conform căreia „candidaţilor independenţi li se pot atribui mandate dacă au obţinut, fiecare în parte, un număr de voturi valabil exprimate cel puţin egal cu coeficientul electoral naţional".
Potrivit Expunerii de motive, „prevederile extrem de restrictive ale legilor privind partidele politice şi alegerile conduc la o descurajare a liberei competiţii politice prezervând monopolul partidelor mari care împiedică ridicarea unor formaţiuni politice noi. Procesul electoral democratic este grav afectat, întrucât, în loc ca decidenţii cu privire la competitorii electorali să fie cetăţenii, condiţiile prealabile extrem de restrictive înlătură posibili competitori care s-ar putea bucura de sprijinul alegătorilor".

Consiliul legislativ a avizat favorabil proiectul prezentului act normativ, cu observaţii şi propuneri, prin avizul cu nr. 246/12.03.2014. 

În conformitate cu dispoziţiile art.111 alin (1) din Constituţia României, Guvernul, prin documentul cu nr. 1100/DPSG/05.06.2014, a transmis Parlamentului Punctul de vedere prin care nu susţine adoptarea acestei propuneri legislative.

Comisia pentru drepturile omului, culte şi problemele minorităţilor naţionale a transmis Comisiei juridice, de disciplină şi imunităţi avizul negativ, acordat cu unanimitate de voturi în şedinţa din data de 24 septembrie 2014 (4c-5/555/24 septembrie 2014).

Comisia pentru administraţie publică şi amenajarea teritoriului a avizat negativ propunerea legislativă, cu unanimitate de voturi, prin avizul cu nr. 4c-6/302 din 26 noiembrie 2014.

Potrivit dispoziţiilor art. 54 şi 55 din Regulamentul Camerei Deputaţilor, republicat, cu modificările şi completările ulterioare, la dezbateri au participat iniţiatorul propunerii legislative, domnul Remus Cernea, deputat independent şi doamna Denisa Maroo, şef birou pentru Documentare legislativă şi relaţia cu Parlamentul, din partea Autorităţii Electorale Permanente.
În conformitate cu prevederile art.61 din Regulamentul Camerei Deputaţilor, republicat, cu modificările şi completările ulterioare, membrii Comisiei juridice, de disciplină şi imunităţi au examinat propunerea legislativă şi avizele accesorii, în şedinţa din data de 5 mai 2015. La lucrări, membrii Comisiei juridice, de disciplină şi imunităţi au fost prezenţi conform listei de prezenţă.
În urma dezbaterilor, membrii Comisiei juridice, de disciplină şi imunităţi au hotărât, cu majoritate de voturi (trei voturi împotrivă şi o abţinere), să propună plenului Camerei Deputaţilor, raportul de respingere a propunerii legislative pentru modificarea Legii nr.33/2007 privind organizarea şi desfăşurarea alegerilor pentru Parlamentul European, din următoarele considerente:

1. Cu privire la propunerea de reducere a numărului de semnături necesare pentru susţinerea unui candidat (modificarea art. 16 alin. (4) şi art. 17 alin. (1) din Legea nr. 33/2007), apreciem măsura ca fiind nerecomandabilă în condiţiile în care reglementările actuale nu oferă suficiente garanţii referitoare la autenticitatea semnăturilor de susţinere. Adoptarea unei astfel de soluţii legislative ar fi mai adecvată în cazul utilizării unor metode care să prezinte un grad ridicat de siguranţă, precum semnătura electronică.

2. În ceea ce priveşte propunerea de modificare a art. 51 alin. (1) din Legea nr. 33/2007, în sensul ca pragul electoral pentru atribuirea mandatelor să fie echivalent cu coeficientul electoral naţional, menţionăm că art. 2A din Actul din 20 septembrie 1976 privind alegerea membrilor Parlamentului European prin sufragiu universal direct, cu modificările şi completările ulterioare, prevede că „Statele membre pot fixa un prag minim pentru repartiţia mandatelor. La nivel naţional, acest prag nu poate depăşi 5% din voturile exprimate ".

3. Cu privire la propunerea de modificare a art. 51 alin. (2) din lege, în sensul eliminării primei ipoteze referitoare la atribuirea mandatelor pentru candidaţii independenţi, precizăm că adoptarea unei astfel de soluţii legislative lasă nereglementată situaţia acestora, în condiţiile în care candidaţii independenţi nu sunt menţionaţi nici în textul art. 51 alin. (1).

4. Referitor la formula cu caracter general utilizată de iniţiator în partea finală a propunerii legislative, precizăm că o iniţiativă legislativă pentru modificarea unui act normativ trebuie să menţioneze expres toate modificările de text ce decurg din soluţiile legislative preconizate, acestea neoperând de la sine. Avem în vedere în acest sens dispoziţiile art. 8 alin. (4) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările şi completările ulterioare, conform cărora „Textul legislativ trebuie să fie formulat clar, fluent şi inteligibil, fără dificultăţi sintactice şi pasaje obscure sau echivoce (...)". Totodată, facem trimitere şi la dispoziţiile art. 47 din acelaşi act normativ, referitoare la structura conţinutului actului normativ pe articole.
În raport cu obiectul şi conţinutul reglementării, propunerea legislativă face parte din categoria legilor organice.

                    PREŞEDINTE,                                                    SECRETAR,           
               Bogdan Liviu CIUCĂ                                      Gabriel ANDRONACHE
      Consilier parlamentar,                                                   Avizat Şef serviciu,
        Alina GRIGORESCU                                                        Ciprian BUCUR

